**ГОВОР ОДРЖАН ПОВОДОМ ПРОГЛАШЕЊА ДОБИТИНИКА**

**НАГРАДА „СВЕТИСИЛАВ МИЛИЋ – МЛАДИМА ОД СРЦА“**

**У КАТЕГОРИЈИ КУЛТУРА И УМЕТНОСТ**

Ниш, 1. новембар 2022. године

Комисија за доделу награда „Светислав Милић – младима од срца“, донела је једногласну одлуку да награду у области културе и уметности добије Верица Костић, члан Удружења „Чувари дела Вука Караџића“.

Верица Костић се веома истиче у области фолклористике и очувања српске народне културе и у менторском раду са младима на пројекту„Расковник - Културни активизам младихˮ. Кроз разноврсне пројектне активности, млади су обучавани за теренска истраживања и прикупљање фолклорне грађе. Обилазили су најстарије мештане села, бележили старе приче и прикупљали старе предмете. Резултат рада је тематски речник који броји преко сто речи, а који је током 2022. године послужио као дидактички материјал у вршњачким језичким радионицама. Вредност пројекта је у томе што је код ученика пробуђена љубав према народној култури и интересовање за овај начин рада и истраживања.

Лексика, костими, декори реквизита (које чине аутентични предмети) знатно су допринели вршњачкој мотивацији и промоцији пројекта. Верица Костић је пробудила велико интересовање ученика, посебно за рад на терену и културни активизам младих. Она веома доприноси развоју културе у широј заједници. Значајним сматрамо и сусрете различитих генерација. Најстарији мештани радо се укључују у пројекат, али и друге активности које иницирају млади под вођством Верице Костић, а ученици се веома поносе чињеницом да ће њиховим ангажовањем део слика из некадашњег живота бити сачуван од заборава. Они континуирано указују на значај очувања фолклора једног краја. Место Прилике је добило важан писани траг о једној теми из некадашњег живота. Пројекат је изашао из оквира школе, пробуђено је интересовање у ширем окружењу и препозната је важност очувања усменог наслеђа. Млада дама Костић се истакла и у менторском раду са ученицима на међународном конкурсу „Млади чувари српске народне културеˮ. Ученици освајају бројне награде на овом конкурсу, а две године за редом понели су прву награду. Све активности награђена настоји да оствари кроз иновативне моделе учења, блиске ученику модерног доба.

Од многобројних награда које је до сада примила издвајамо то да је три пута добила престижну Награду „Проф.др Милија Николић“, добила је бројне захвалнице и похвалнице за свој рад, а награђена је и Светосавском наградом Министарства просвете, науке и технолошког развоја за постигнуте резултате у настави српског језика и књижевности.

Награда јој се додељује за изванредне резултате у неговању и представљању културне баштине, као и у подстицању културног активизма младих и њиховом обучавању за теренска фолклористичка истраживања, драмско стваралаштво и вођење вршњачких језичких радионица.

Награда ће јој бити уручена на свечаности 15. новембра на великој сцени Народног позоришта у Нишу.

Господин Марјан Здравковић